b'\n_START_ARTICLE_\nEstudis subalterns\n_START_PARAGRAPH_\nEl Grup d\'Estudis Subalterns \xc3\xa9s un grup d\'\xc3\x80sia meridional interessat en les societats postcolonials i postimperials amb un accent especial en els del sud d\'\xc3\x80sia sense obviar les del m\xc3\xb3n en desenvolupament en general. El terme estudis subalterns tamb\xc3\xa9 s\'aplica de manera m\xc3\xa9s \xc3\xa0mplia a altres investigadors que comparteixen molts dels seus punts de vista, conceptes i teories d\'aquest grup, fundat per Ranahit Guha. Els seus treballs es publiquen a la revista Subaltern Studies. El seu enfocament d\'hist\xc3\xb2ria des de baix se centra m\xc3\xa9s en el que passa entre les masses en la base de la societat que entre l\'elit. _NEWLINE_El terme "subaltern" \xc3\xa9s una al\xc2\xb7lusi\xc3\xb3 al concepte del marxista itali\xc3\xa0 Antonio Gramsci (1891-1937). Literalment, es refereix a qualsevol persona o grup de gradaci\xc3\xb3 social o rang inferior, ja sigui per ra\xc3\xa7a, classe, g\xc3\xa8nere, orientaci\xc3\xb3 sexual, \xc3\xa8tnia o religi\xc3\xb3._NEWLINE_El grup sorg\xc3\xad a la d\xc3\xa8cada dels vuitanta, influenciat per Eric Stokes, per tractar de formular una nova narrativa de la hist\xc3\xb2ria l\'\xc3\x8dndia i el Sud d\'\xc3\x80sia, amb m\xc3\xa8todes cr\xc3\xadtics i oposici\xc3\xb3 als discursos hist\xc3\xb2rics fets sota nocions eurocentristes i els prejudicis de les elits nacionals i estrangeres, imperants fins aquell moment. Aquest m\xc3\xa8tode va ser declarat en el Manifest publicat a Subaltern Studies i en l\'obra de Ranahit Guha The Elementary Aspects of Peasant Insurgency. _NEWLINE_Cr\xc3\xadtics amb la historiografia marxista tradicional sobre la hist\xc3\xb2ria de l\'\xc3\x8dndia \xe2\x80\x94en qu\xc3\xa8 un pa\xc3\xads semifeudal, gr\xc3\xa0cies a la colonitzaci\xc3\xb3 brit\xc3\xa0nica, s\'havia desenvolupat i polititzat i, gr\xc3\xa0cies a aix\xc3\xb2, havia obtingut la seva independ\xc3\xa8ncia\xe2\x80\x94 s\'oposen a la idea que unes elits conscients haurien inspirat a les masses a la resist\xc3\xa8ncia i la rebel\xc2\xb7li\xc3\xb3 contra els brit\xc3\xa0nics. En el seu lloc, se centren en les no-elits \xe2\x80\x94els "subalterns"\xe2\x80\x94 com a agents de canvi pol\xc3\xadtic i social. Per aix\xc3\xb2 han tingut un especial inter\xc3\xa8s en els discursos i la ret\xc3\xb2rica dels moviments pol\xc3\xadtics i socials emergents, en comparaci\xc3\xb3 amb les accions m\xc3\xa9s visibles, com manifestacions o aixecaments._NEWLINE_Per a Llatinoam\xc3\xa8rica es va fundar el 1992 un grup similar liderat per John Beverley i Ileana Rodr\xc3\xadguez. S\'enfrontava tamb\xc3\xa9 a la historiografia tradicional basada en les elits que amaga l\'originalitat i la independ\xc3\xa8ncia de les accions dels subalterns.'